Nimo dalšich insektow su předewšěm tež pčołki za přirodu nimoměry wažne. Často sej małe stworjenčka prawje wažić njewěmy. Tohodla so w lětnjej seriji na lokalnej stronje lětsa pilnym pčołkam a pčołarjam wěnujemy. (18)
W Nuknicy, wjesce z něhdźe 50 wobydlerjemi, narodźi so 1972 agilny Radworski pčołar Frank Wowčer. Za čas dźěćatstwa w dźensa nimale hišće ryzy serbskej wsy zboka rěčki Satkule je so jemu zašćěpiła kruta zwjazanosć z přirodu a k wšemu, štož je škita hódne, zo by so Boža stwórba we wšej swojej rjanosći a bohatosći zachowała. W staršiskim domje a w šuli w Chrósćicach, kotruž je 1989 z 10. lětnikom wuspěšnje zakónčił, bu kubłany k wědomemu serbskemu nastajenju. Husto přebywaše jako šuler pola swojeho dźěda Jurja Weclicha, kiž bě swój čas hižo nazhonity pčołar.
pol_Latn szl_Latn